Nariadenie Komisie (EHS) č. 646/89
zo 14. marca 1989,
ktorým sa v určitých nariadeniach týkajúcich sa zatriedenia tovaru nahrádzajú kódy ustanovené na základe nomenklatúry Spoločného colného sadzobníka, ktorý je v účinnosti od 31. decembra 1987, kódmi ustanovenými na základe kombinovanej nomenklatúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku [1], naposledy zmenené a doplnené nariadením (EHS) č. 20/89 [2], najmä na jeho článok 15,
keďže nariadenie Rady (EHS) č. 950/68 z 28. júna 1968 o Spoločnom colnom sadzobníku [3], naposledy zmenené a doplnené nariadením (EHS) č. 3529/87 [4], ustanovuje nomenklatúru Spoločného colného sadzobníka na základe Dohovoru z 15. decembra 1950 o nomenklatúre pre zatriedenie tovaru do colného sadzobníka;
keďže Komisia prijala veľký počet nariadení týkajúcich sa zatriedenia tovaru do nomenklatúry Spoločného colného sadzobníka na základe nariadenia Rady (EHS) č. 97/69 zo 16. januára 1969 o opatreniach, ktoré sa majú prijať pre jednotné uplatňovanie Spoločného colného sadzobníka [5], naposledy zmeneného a doplneného nariadením Rady (EHS) č. 2055/84 [6];
keďže nariadenie (EHS) č. 2658/87 zaviedlo nomenklatúru tovaru nazvanú "kombinovaná nomenklatúra" tak, aby zároveň spĺňala požiadavky Spoločného colného sadzobníka, štatistiky o zahraničnom obchode spoločenstva založenú na Medzinárodnom dohovore o Harmonizovanom systéme opisu a číselného označovania tovaru, ktorý nahrádza uvedený dohovor z 15. decembra 1950;
keďže článok 15 ods. 1 nariadenia (EHS) č. 2658/87 ustanovuje, že kódy a opis tovaru zavedené na základe kombinovanej nomenklatúry sa majú nahradiť kódmi založenými na nomenklatúre Spoločného colného sadzobníka, ktorý je v účinnosti od 31. decembra 1987;
keďže v záujme zrozumiteľnosti a zjednodušenia uvedených nariadení, ktoré majú ešte stále praktický význam a v ktorých transpozícia nevyžaduje zmeny obsahu, by sa mali z tohto dôvodu tieto nariadenia doplniť,
PRIJALA TOTO NARIADENIE:
Článok 1
V nariadeniach uvedených v stĺpci 1 prílohy, ktoré sa vzťahujú na tovar opísaný v stĺpci 2, sa kódy založené na nomenklatúre Spoločného colného sadzobníka v stĺpci 3 nahrádzajú kódmi založenými na kombinovanej nomenklatúre uvedenej v stĺpci 4.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. marca 1989